《题玄妙观主程南溟所藏冯太守莲花图》
明代·张以宁

往时毗陵二千石，能作冯荷世无匹。扬州真馆惊见之，江水江无动高壁。

紫台日出群仙朝，露洗榑桑太霞赤。翠蕤绛节光陆离，汉女湘妃失颜色。

就中一个异姿格，彤霞酒销雪色白。道人一笑三千龄，太华秋风语畴昔。

忆予濯足江上游，浩歌小海无人识。荷叶荷花梦里香，倦游见画三太息。

君当取此叶为舟，凌厉南溟观八极。暮年贺老乞身归，分取鉴湖千顷碧。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。